**Spune-mi ce să fac? Iederă de galaxii în geană**

*Gerra Orivera*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Spune-mi ce să fac?

Nicolae Rolea

Motto

Într-o zi, la tine în prag,

Am să vin în liliac

Azi nu pot, deși mi-e drag,

N-am pădure să mă-mbrac!

Iederă de galaxii în geană

cât de verde să te-mbrac

Gerra Orivera

doar atâta te reține

sigur e un clenci ascuns în grindă

șugubăț un liliac sparge bolta

să-mi șoptescă la ureche cum se-mbată de culoare

și cum cântă-n epidermă o mireasmă

ce-i lovită-n gleznă

de-un taifun mai micuțel vezi doamne

decât un călcâi de greier

burdușit e de nuanțe guralive și-ndrăznețe

să-mi revin din alocații las o novă să inspire în reprize

frunze fluturi un bordel de universuri

în corolă de stamine explorează și transcrie

lupte doruri armistiții

să echilibrez bugetul trag un as

m-aplec în dungă

la sinapsă

leg șiretul dar degeaba-i totul

ce nu vii

ce te reține nu pricep orice mi-ai zice

căci păduri am mii și mii în genunchiul meu de apă

oglindite-s de milenii într-o albă respirare

doar așteaptă să le scoți

oleac la soare pe-o frânghie de mister

înrămate-n mal de inimi

să-ți arate cum să-mbraci vreme cer iubire sfântă

broderie de ursită

un bondar și o albină plini de morgă

iau măsuri de-a lungul lat strai de gală

să-ți croiască

pelerin de verde plin

ce ai taina-n coviltir și condeiul

în tulpină de agrișă

și de mir

numai tu stai trist

și mângăi o fârtie pe cocoașă

și visezi la brazii ce-ți foșnesc sub

tălpi de dor

eu pădurea bat și bubui pe sub grindă de ciclon

nu-i o glumă te asigur

c-o năframă de ninsori legat-am piscul

să nu-l furi

acum te-ntreb

deschizi ușa sau o sparg

cu o stea trăgând în tâmplă și un iureș

de-nălțări